
B7‑0347/2011
Europa-Parlamentets beslutning om topmødet mellem EU og Rusland i Nisjnij Novgorod den 9.-10. juni 2011

Europa-Parlamentet,

–
der henviser til partnerskabs- og samarbejdsaftalen mellem EU og Den Russiske Føderation, som trådte i kraft i 1997 og er blevet forlænget, indtil den kan erstattes af en ny aftale,

–
der henviser til de igangværende forhandlinger om en ny aftale om en ny omfattende ramme for forbindelserne mellem EU og Rusland og til partnerskabet for modernisering, der blev indledt i 2010,

–
der henviser til EU's og Ruslands mål, der blev fastlagt i en fælles erklæring efter det 11. topmøde mellem EU og Rusland i Skt. Petersborg den 31. maj 2003, om at oprette et fælles økonomisk område, et fælles område med frihed, sikkerhed og retfærdighed, et fælles område for samarbejde om ekstern sikkerhed og et fælles område for forskning og uddannelse, herunder kulturelle aspekter,

–
der henviser til sine tidligere betænkninger og beslutninger om Rusland og om forholdet mellem EU og Rusland, navnlig beslutningen fra juni 2009 om topmødet EU-Rusland i Rostov-na-Donu, 

–
der henviser til konsultationerne mellem EU og Rusland om menneskerettigheder,

– 
der henviser til erklæringen af 24. maj 2011 fra Unionens højtstående repræsentant Catherine Ashton om retssagen mod Mikhail Khodorkovskij og Platon Lebedev,

–
der henviser til den fælles erklæring fra de to formænd for Det Parlamentariske Samarbejdsudvalg EU-Rusland under udvalgets møde den 18. maj 2011 i Sotji,

–
der henviser til dagsordenen for topmødet mellem EU og Rusland i Nisjnij Novgorod den 9.-10. juni 2011, 

–
der henviser til forretningsordenens artikel 110, stk. 2,

A.
der henviser til, at forbindelserne mellem EU og Rusland konstant har udvikler sig i de seneste årtier på trods af de alvorlige konsekvenser af den økonomiske krise, hvilket har ført til et indgående og omfattende økonomisk samarbejde og en indbyrdes afhængighed, der uden tvivl vil blive forøget yderligere i fremtiden,

B.
der henviser til, at indgåelsen af en strategisk partnerskabsaftale mellem EU og Den Russiske Føderation stadig er af allerstørste betydning for den fremtidige udvikling og intensiveringen af samarbejdet mellem de to parter,

C.
der henviser til, at EU's og Ruslands partnerskab for modernisering et år efter dets indførelse på topmødet i Rostov-na-Donu fortjener en evaluering med henblik på yderligere at forbedre dets effektivitet,

D.
der henviser til, at Ruslands tiltrædelse af Verdenshandelsorganisationen vil yde et betydeligt bidrag til yderligere forbedring af de økonomiske forbindelser mellem Rusland og EU og fremme investeringerne,

E.
der henviser til, at energiforsyning er en af EU's største udfordringer og et af de vigtigste samarbejdsområder mellem EU og Rusland, og at der må gøres en fælles indsats for at drage fuld og effektiv nytte af energien og energitransportsystemerne, både de eksisterende og dem, som skal udvikles yderligere,

F.
der henviser til, at det er vigtigt, at EU taler med én stemme, viser solidaritet og optræder samlet i forbindelserne med Den Russiske Føderation, og at disse forbindelser baseres på fælles interesser og fælles værdier,

G.
der henviser til, at udviklingen i Den Russiske Føderation fortsat vækker bekymring, hvad angår respekt for og beskyttelse af menneskerettigheder og overholdelse af fælles demokratiske principper, regler og procedurer; der henviser til, at Den Russiske Føderation er fuldt medlem af Europarådet og Organisationen for Sikkerhed og Samarbejde i Europa og derfor har forpligtet sig til at overholde de demokratiske principper og grundlæggende menneskerettigheder, 

H.
der henviser til, at EU og Rusland kan og bør spille en fælles aktiv rolle for at skabe fred og stabilitet i verden og på det europæiske kontinent, navnlig i det fælles naboområde, og samarbejde om at opnå en fredelig løsning i overensstemmelse med folkeretten på de langvarige konflikter i det fælles naboområde (i det sydlige Kaukasus og i Republikken Moldova), 

1.
bekræfter sin overbevisning om, at Rusland fortsat er en af EU's vigtigste partnere for opbygning af et strategisk samarbejde, og at EU ikke kun deler økonomiske og handelsmæssige interesser med Rusland, men også en målsætning om tæt samarbejde både inden for det fælles naboområde og på verdensplan;

2. 
bemærker, at topmødet i Nisjnij Novgorod vil fokusere på EU's og Ruslands fælles udfordringer (såsom den økonomiske og finansielle krise, partnerskabet for modernisering, tiltrædelsen af WTO, energi- og energisikkerhedsspørgsmål, mobilitet og visumfri rejse mellem EU og Rusland, internationale og regionale spørgsmål, samarbejde om krisestyring, menneskerettigheder og retsstatsforhold);

3.
glæder sig over initiativet til at udarbejde en fælles evalueringsrapport om partnerskabet for modernisering et år efter oprettelsen af dette instrument på topmødet i Rostov-na-Donu med henblik på at identificere konkrete projekter, der kan gøre partnerskabet til en funktionel realitet inden for dets nøgleområder; opfordrer Kommissionen og den russiske regering til at gå mere i detaljer med partnerskabet med det formål at basere moderniseringen af Rusland i det 21. århundrede på demokratiske værdier og retsstatsprincippet ved at opbygge en moderne, alsidig og dynamisk økonomi og ved at fremme aktiv inddragelse af civilsamfundet;

4
gentager EU's tilsagn om at arbejde hårdt for finansiel konsolidering og konkurrenceevne og styrkelse af de økonomiske strukturer og væksten inden for rammerne af EU 2020-strategien; bemærker med interesse, at den globale økonomiske genopretning er ved at bliver mere "selvbærende", omend højere råvarepriser vanskeliggjorde yderligere vækst, som det konstateredes i de afsluttende bemærkninger fra G8-mødet i Deauville; fremhæver sin tillid til, at partnerskabet for modernisering vil fremme reformprocessen og give fornyet fremdrift til forholdet mellem EU og Rusland, udvikle det gensidigt fordelagtige samarbejde om handel, økonomi og energisikkerhed og samtidig bidrage til den globale økonomiske genopretning;

5.
udtrykker sin støtte til, at forbindelserne med Rusland fremover udvikles ad mere pragmatisk vej, samtidig med at fokus fastholdes på at indgå en ny aftale mellem EU og Rusland inden for en overskuelig fremtid ved at koncentrere sig om specifikt, praktisk samarbejde, fælles projekter og gennemførelse af de forpligtelser og aftaler, der hidtil er blevet indgået; bemærker de fremskridt, der er gjort under de foregående forhandlingsrunder om en ny aftale mellem EU og Rusland, og opfordrer parterne til at benytte en tilgang, der er baseret på reelle fælles værdier og interesser; 

6.
glæder sig over, at EU og Rusland i december 2010 indgik en bilateral aftale, der gør det muligt for Rusland at tiltræde Verdenshandelsorganisationen (WTO), og opfordrer Kommissionen til at støtte Ruslands kandidatur til WTO af hensyn til betydningen af de økonomiske forbindelser mellem EU og Rusland; glæder sig over G8-landenes bebudede intention om at samarbejde tæt med den russiske regering for at få gennemført Ruslands tiltrædelse af WTO i 2011; opfordrer de russiske myndigheder til at vedtage en stabil og retfærdig juridisk ramme for korrekt regulering af forretningsaktiviteter; understreger betydningen af et veludviklet retssystem og af bekæmpelse af korruption som hovedelementer i moderniseringen af staten; 

7.
beklager, at den bebudede køreplan for visumfri rejse mellem Rusland og EU ikke som planlagt bliver fremlagt på det kommende topmøde mellem EU og Rusland, på trods af at aftalen om køreplanen blev udfærdiget i starten af maj 2011, men den skal godkendes af alle 27 medlemsstater; gentager sit tilsagn til det langsigtede mål om visumfri rejse mellem EU og Rusland, baseret på en strategi om trinvis indførelse med fokus på substans og praktiske fremskridt; glæder sig over beslutningen fra Det Parlamentariske Samarbejdsudvalg EU-Rusland om at opfordre til som et foreløbigt skridt at indføre en visumfri ordning for indehavere af pas fra både EU og Rusland, der er født i 1989 eller senere;

8.
fremhæver den gensidige betydning af energisamarbejde for Rusland og EU, da det indeholder et potentiale for yderligere handel og økonomisk samarbejde mellem EU og Rusland; understreger, at principperne om indbyrdes afhængighed og gennemsigtighed samt princippet om lige adgang til markeder, infrastruktur og investeringer bør ligge til grund for dette samarbejde; gentager EU's interesse i en afbalanceret trilateral løsning mellem EU, Rusland og Ukraine om fremtidige gasstrømme til EU; 

9.
opfordrer Rådet og Kommissionen til at sikre, at principperne i energichartertraktaten og transitprotokollen hertil indarbejdes i en ny partnerskabs- og samarbejdsaftale mellem EU og Rusland; glæder sig over undertegnelsen i februar 2011 af aftalen om en forbedret mekanisme for tidlig varsling for yderligere forbedring af koordineringen i tilfælde af nødsituationer på udbuds- eller efterspørgselssiden; glæder sig over aftalen om at etablere et gasrådgivningsforum, der skal bidrage med oplysninger, herunder fra industrien, om udviklingen på det russiske og europæiske gasmarked;

10.
glæder sig over den ukrainske præsident Viktor Janukovitjs nylige erklæring om at ville stræbe efter at få sit land tilknyttet til EU og holde de muligheder åbne, der var for yderligere, mere omfattende deltagelse i EU-integrationsprocessen; beklager, at Rusland forsøger at bruge brændstofpriser som lokkemad for at trække Ukraine ind i toldunionen med Hviderusland og Kasakhstan, selvom den tidligere Sovjetrepublik ser ud til at intensivere de økonomiske og politiske bånd til EU; 

11.
opfordrer til drøftelser om klimaforandringer, om konkret samarbejde om foranstaltninger til nedbringelse af drivhusgasemissioner, om energieffektivitet og om udvikling af bæredygtig energi; understreger behovet for konsensus om, hvordan den internationale forhandlingsproces om klimaforandringer kan fremmes; 

12. glæder sig over Kommissionens engagement i at forsøge at forpligte EU-partnerne til de højeste sikkerhedsstandarder, ambitiøs stresstestning af atomkraftværker og forøget internationalt samarbejde; forventer efter det ualmindelig alvorlige tilfælde af jordskælv og tsunami, der ramte Japan og forårsagede den endnu ikke afsluttede nukleare krise på atomkraftværket i Fukushima, at topmødet mellem EU og Rusland vil sætte fornyet skub i at stramme op på de internationale krav til nuklear sikkerhed;

13.
understreger betydningen af de løbende drøftelser om menneskerettigheder med Rusland inden for rammerne af menneskerettighedskonsultationerne mellem EU og Rusland som en måde til at konsolidere interoperabiliteten inden for alle samarbejdsområder, og kræver, at disse møders form forbedres med henblik på at øge deres effektivitet, navnlig med hensyn til den fælles indsats mod racisme og fremmedhad, og at denne proces åbnes for et effektivt bidrag fra Europa-Parlamentet, Statsdumaen og ikke-statslige menneskerettighedsorganisationer, uanset om dialogen finder sted i Rusland eller i en af EU’s medlemsstater;  glæder sig over det russiske udenrigsministeriums beslutning om at udpege en ambassadør for menneskerettighedsdialog;

14.
noterer sig beslutningen fra byretten i Moskva om at stadfæste dommen i sagen mod Mikhail Khodorkovskij og Platon Lebedev, omend med en lille nedsættelse af straffen fra yderligere seks til fem års fængsel; glæder sig over præsident Medvedevs beslutning om at undersøge sagen i det præsidentielle menneskerettighedsråd; gentager sin overbevisning om, at der er behov for gennemførelse at en ægte politisk, økonomisk og samfundsmæssig modernisering, og at der bør gennemføres reformer i Rusland, der sigter på at indføre et gennemsigtigt, uafhængigt og pålideligt retssystem, der indgyder tillid og er uberørt af politisk indblanding;

15.
noterer sig Den Europæiske Menneskerettighedsdomstols afgørelse af 31. maj 2011, der medgav, at sagen mod Khodorkovskij kunne give anledning til en vis mistanke om myndighedernes egentlige hensigt, idet den accepterede hans påstande om ulovlig tilbageholdelse og dårlig behandling i fængslet, men domstolen fandt også, at Khodorkovskij ikke havde bevist, at retsforfølgelsen af ​​ham på baggrund af anklager om bedrageri og skatteunddragelse var politisk motiveret;

16.
beklager dybt, at myndighederne i Moskva by forbød en gay pride-parade for sjette år i træk, til trods for at den Europæiske Menneskerettighedsdomstol i april 2011 traf en endelig afgørelse, der påbød Rusland at tillade disse forsamlinger i fremtiden; beklager, at EU-Udenrigstjenesten forsømte offentligt at støtte arrangørerne af paraden, og opfordrer formanden for Det Europæiske Råd, den højtstående repræsentant/næstformanden i Kommissionen og Kommissionens formand til at give udtryk for deres bekymring på højest mulige niveau under det næste topmøde mellem EU og Rusland; forventer, at EU-delegationer og diplomater aktivt gør brug af værktøjssættet til fremme og beskyttelse af alle menneskerettigheder for lesbiske, bøsser, bi- og transseksuelle (LGBT-personer) i fremtiden, herunder offentlige støttetilkendegivelser;

17.
opfordrer de russiske myndigheder til i overensstemmelse med de standarder, de har påtaget sig som medlemmer af Europarådet og OSCE, at sikre en fri og retfærdig valgprocedure i forbindelse med præsidentvalget i december 2011 for at sikre, at oppositionspartierne får mulighed for at deltage i valget og mulighed for at føre en konkurrencedygtig valgkamp, og at princippet om ytringsfrihed samtidig overholdes fuldt ud; opfordrer Rusland til at skabe mulighed for tilstrækkelig og effektiv valgobservation i overensstemmelse med OSCE/ODIHR- og Europarådets standarder;

18.
glæder sig over den holdning den russiske præsident Medvedev for nylig har indtaget i forhold til den kroniske krise i Libyen, idet han deler den opfattelse, at Gaddafi og hans regering har forsømt at leve op til deres ansvar for at beskytte den libyske befolkning og har mistet al legitimitet; bemærker med interesse, at Rusland har sendt en repræsentant til den revolutionære bastion Benghazi, og deler den opfattelse, at det er nødvendigt at finde og gennemføre en hurtig løsning på konflikten;

19.
opfordrer formandskabet, Rådet og Kommissionen til sammen med den russiske regering at udvikle fælles initiativer til styrkelse af sikkerhed og stabilitet i det fælles naboområde, navnlig gennem fælles tiltag til løsning af konflikten i Republikken Moldova og de særlige problemer i Sydkaukasus, herunder gennemførelse af alle tidligere forpligtelser;

20.
opfordrer Den Russiske Føderation til at spille en konstruktiv rolle inden for FN som led i den globale indsats for at blokere for Irans forsøg på at berige uran og andre nukleare aktiviteter, der sigter mod at opbygge atomvåben; 

21.
glæder sig over undertegnelsen af den nye traktat om reduktion af strategiske våben (START) mellem Den Russiske Føderation og USA den 22. december 2010; opfordrer til mere omfattende drøftelser mellem Den Russiske Føderation og USA om sikkerhedsspørgsmål, herunder om oprettelsen af et missilforsvarsskjold;

22.
pålægger sin formand at sende denne beslutning til næstformanden i Kommissionen/Unionens højtstående repræsentant for udenrigsanliggender og sikkerhedspolitik og til regeringerne og parlamenterne i medlemsstaterne, til OSCE, Europarådet og Den Russiske Føderations præsident, regering og parlament.

